CELEX: 62020TN0709
Language: da
Date: 2020-11-30 00:00:00
Title: Sag T-709/20: Sag anlagt den 30. november 2020 — OJ mod Kommissionen

25.1.2021   
            
            
               DA
            
            
               Den Europæiske Unions Tidende
            
            
               C 28/65
            
         
      Sag anlagt den 30. november 2020 — OJ mod Kommissionen
      (Sag T-709/20)
      (2021/C 28/96)
      Processprog: tysk
      
         Parter
      
      
         Sagsøger: OJ (ved advokat H. von Harpe)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Afgørelse truffet af Det Europæiske Personaleudvælgelseskontor (EPSO) den 1. september 2020, ref. Ares(2020)s. 5088474, og alle tilknyttede retsakter annulleres.
               
            
                  —
               
               
                  Udvælgelsesprøve EPSO/AD/380/19 med henblik på oprettelse af en ansættelsesreserve til Europa-Kommissionen af tjenestemænd som administratorer (ansættelsesgruppe AD7/AD9) på området internationalt samarbejde og forvaltning af bistand til tredjelande gentages behørigt og navnlig under overholdelse af en passende ansøgningsfrist for sagsøgeren.
               
            
                  —
               
               
                  Subsidiært gentages udvælgelsesprøve EPSO/AD/380/19 med henblik på oprettelse af en ansættelsesreserve til Europa-Kommissionen af tjenestemænd som administratorer (ansættelsesgruppe AD7/AD9) på området internationalt samarbejde og forvaltning af bistand til tredjelande behørigt i sin helhed og navnlig under overholdelse af en passende ansøgningsfrist.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med det foreliggende søgsmål har sagsøgeren nedlagt påstand om annullation af Det Europæiske Personaleudvælgelseskontors (EPSO) afgørelse om afslag på deltagelse i multiple choice-prøverne på computer uden for det tidsrum for prøverne, der blev fastsat for den almindelige udvælgelsesprøve EPSO/AD/380/19.
      
                  1.
               
               
                  Første anbringende om forskelsbehandling.
                  
                              —
                           
                           
                              Sagsøgtes handling er udtryk for forskelsbehandling. Sagsøgte sammenligner ikke sammenlignelige situationer. Sagsøgeren er på grund af sit arbejde for en EU-delegation underlagt sikkerheds- og mobilitetsbegrænsninger, der gjorde det umuligt for ham at foretage udlandsrejser af kort varighed. Dertil kommer, at der i hans fravær ikke ville have været nogen til at tage sig af hans børn.
                           
                        
                              —
                           
                           
                              Udlandsrejser fra sagsøgerens tjenestested kræver en langvarig planlægning på forhånd. EPSO skulle have foretaget en passende vurdering af dette forhold og skulle have taget hensyn dertil. I stedet sammenligner EPSO sagsøgerens situation på dennes tjenestested med andre ansøgere, der dog lever i stater med en væsentligt bedre sikkerhedssituation. Dette fører til, at ansøgere som sagsøgeren konstant forskelsbehandles på grund af en sikkerhedstilstand, som de ikke er ansvarlige for.
                           
                        
            
                  2.
               
               
                  Andet anbringende om tilsidesættelse af omsorgspligten
                  
                              —
                           
                           
                              Derudover har sagsøgte tilsidesat sin omsorgspligt i forhold til sagsøgeren. Han er på sit tjenestested i forvejen udsat for en forhøjet sikkerhedsrisiko. I stedet for at foretage en passende vurdering af dette forhold og at lette sagsøgerens deltagelse i udvælgelsesprøven mest muligt insisterer EPSO på de fastlagte og snævre tidsrum for prøverne.
                           
                        
                              —
                           
                           
                              Sagsøgeren ville således være blevet tvunget til at udsætte sig selv for betydelige risici og i givet fald til at tilsidesætte stedlige regler. Dette er i strid med omsorgspligten i forhold til sagsøgeren, der som øvrigt ansat ligeledes er omfattet af beskyttelsesområdet for omsorgspligten.